„ Þetta er erfiðasta ætt flugna að rannsaka , “ segir Erling Ólafsson , skordýrafræðingur Náttúrufræðistofnunar Íslands , um lúsmý . Hann er sannfærður um að lúsmý sé ekki nýr landnemi á Íslandi og telur það hafa verið hér að minnsta kosti í nokkra áratugi . „ Ég man eftir spjalli við fólk í sumarhúsum í kringum 1980 sem var illa bitið . Þá var maður að reyna að kenna öðru um en þessu því þetta var ekki þekkt . Maður var með óbragð á tungu að reyna að kenna flóm eða bitmýi um en það var ekki hægt að gera annað því maður gerði sér ekki grein fyrir þessum möguleika , “ rifjar Erling upp . „ Menn forðast að fórna tíma sínum í þetta “ Þegar hlýnar í veðri verður sprenging í þessu , segir Erling en bætir fljótt við að þetta séu getgátur og kenningar því engar sannanir liggja fyrir . Ástæðan er sú að lúsmý tilheyrir ætt flugna sem er illa þekkt á heimsvísu . „ Lúsmý er erfitt í greiningum . Það er eiginlega enginn sem veldur því almennilega að greina þetta . Menn eru að fikra sig áfram . Þetta er erfiðasta ætt flugna að rannsaka jafnmikilvæg og hún er . Ef þetta væri einfaldara væru fleiri í þessu . Menn forðast að fórna tíma sínum í þetta , “ segir Erling og klykkir út með því að segja „ þetta er gat . Þetta eru þannig fræði . “ Erling er og hefur verið helsti skordýrafræðingur landsins . Í byrjun júnímánaðar þegar fjölmargir tóku að birta myndir af sér á samfélagsmiðlum útsteyptum af bitum byrjuðu landsmenn að herja á Erling og fyrirspurnum um óværuna rigndi yfir hann . Lokaði sig af fyrir fjölmiðlum til að fá næði „ Strax eftir sautjánda fylltist síminn minn af fyrirspurnum . Hringingarnar gengu allan daginn frá fjölmiðlum svo ég ákvað að slökkva á símanum . Þetta gekk ekki , “ segir Erling um fjölmiðlafárið . Þrátt fyrir talsverðar annir í öðrum verkefnum ákvað hann að loka sig af og setja saman fyrrgreindan pistil um lúsmý þar sem öll vitneskjan um lúsmý á Íslandi hefur verið safnað saman . Þar kemur meðal annars fram að lúsmýið er að finna helst í innsveitum og síður með sjónum þar sem gjarnan er meiri vindur . Lúsmý hefur verið að breiða úr sér um landið einkum í innsveitum . „ Myndin sumarið 2019 er í mótun en lúsmý hefur verið aðgangsharðara um miðjan júní en fyrri ár . Þar á einstök veðurblíða sem ríkt hefur á útbreiðslusvæði mýsins ríkan þátt í máli . “ Þetta kemur fram í pistlinum .